奉酬竇郎中早入省苦寒見寄
作者：楊巨源
朝代：唐

paragraphs: 玄冥怒含風，羣物戒嚴節。
空山頑石破，幽澗層冰裂。
題詩金華彥，接武丹霄烈。
曠懷玉京雲，孤唱粉垣雪。
窮陰總凝沍，正氣直肅殺。
天狼看墜地，霜兔敢拒穴。
悠然蓬蒿士，亦得奉朝謁。
羸驂苦遲遲，單僕怨切切。
端闈仙階邃，廣陌凍橋滑。
旭日鴛鴦行，瑞煙芙蓉闕。
司寒申鄭重，成歲在凜冽。
謝監逢酒時，袁生閉門月。
漸思霜霰減，欲報陽和發。
誰家挾纊心，何地當罏熱。
慘舒能一改，恭聽遠者說。